b'\n_START_ARTICLE_\nEnterovirus 68\n_START_SECTION_\nBiologia\n_START_PARAGRAPH_\nL\'enterovirus 68 \xc3\xa9s un dels m\xc3\xa9s de cent tipus d\'enterovirus que existeixen, formats per un ARN monocatenari (en angl\xc3\xa8s: single-stranded ribonucleic acid o ssRNA), que comprenen els poliovirus, els coxsackievirus i els ecovirus. No posseeix embolcall v\xc3\xadric. Correspon al grup IV de la classificaci\xc3\xb3 de Baltimore. A difer\xc3\xa8ncia de tots els altres enterovirus, l\'EV68 mostra labilitat als \xc3\xa0cids i una temperatura menor de creixement \xc3\xb2ptima, ambd\xc3\xb3s trets caracter\xc3\xadstics dels rinovirus humans. Pr\xc3\xa8viament va ser anomenat rinovirus hum\xc3\xa0 87 per alguns investigadors._NEWLINE_La seva replicaci\xc3\xb3 est\xc3\xa0 lligada a una polimerasa ARN-depenent que \xc3\xa9s relativament termoestable, la prote\xc3\xafna no estructural 3Dpol. _NEWLINE_El genoma d\'alguna soca d\'EV68 ha estat completament seq\xc3\xbcenciat. \xc3\x89s motiu d\'estudi la possibilitat de la seva transmissi\xc3\xb3 a\xc3\xa9rea._NEWLINE_L\'an\xc3\xa0lisi filogen\xc3\xa8tic de parts del genoma d\'EV68 ha identificat quatre clades diferents del virus: A, B, C i D. El clade B s\'ha dividit despr\xc3\xa9s en  B1, B2 i B3. Les soques a\xc3\xafllades durant el brot de 2014 pertanyien al clade B, en particular al B1._NEWLINE_El virus t\xc3\xa9 la capacitat de modificar el cicle vital de la c\xc3\xa8l\xc2\xb7lula hoste infectada per afavorir la seva replicaci\xc3\xb3, d\'una forma diferent a la d\'altres virus de la seva fam\xc3\xadlia._NEWLINE_Per penetrar dins les c\xc3\xa8l\xc2\xb7lules, l\'enterovirus 68 s\'uneix a la mol\xc3\xa8cula d\'adhesi\xc3\xb3 intercel\xc2\xb7lular 5 (telencefalina), codificada pel gen ICAM5 i que actua com una prote\xc3\xafna receptora espec\xc3\xadfica fonamental en el mecanisme d\'infecci\xc3\xb3.\n_START_SECTION_\nEpidemiologia\n_START_PARAGRAPH_\nDes del seu descobriment el 1962, l\'EV-D68 s\'havia descrit majorit\xc3\xa0riament de forma espor\xc3\xa0dica en casos a\xc3\xafllats. Sis grups (10 o m\xc3\xa9s casos) o brots produ\xc3\xafts entre el 2005 i el 2011 van ser registrats a les Filipines, al Jap\xc3\xb3, als Pa\xc3\xafsos Baixos, i als estats de Ge\xc3\xb2rgia, Pennsylv\xc3\xa0nia i Arizona als Estats Units. _NEWLINE_L\'EV68 es va trobar en 2 de cada 5 nens durant un esclat d\'una malaltia (2012/13) similar a la p\xc3\xb2lio que es va detectar a Calif\xc3\xb2rnia. Un total de 699 casos d\'infecci\xc3\xb3 per EV-D68 es consideren confirmats arreu del m\xc3\xb3n abans de l\'any 2014. _NEWLINE_Entre juny de 2014 i febrer de 2015 es va detectar un brot de EV-D68 a Dinamarca, sense cap cas de mielitis aguda fl\xc3\xa0ccida. El primer cas a Europa d\'afectaci\xc3\xb3 neurol\xc3\xb2gica greu tipus p\xc3\xb2lio derivada d\'aquesta virasis fou descrit a Fran\xc3\xa7a, al setembre de 2014. A la tardor de 2014 foren identificats dos casos de mielitis aguda fl\xc3\xa0ccida a Noruega, relacionats amb infecci\xc3\xb3 per EV-D68._NEWLINE_El primer cas de par\xc3\xa0lisi fl\xc3\xa0ccida aguda provocada per l\'enterovirus D68 dintre de l\'Estat espanyol fou identificat a Saragossa, al desembre de 2015, mitjan\xc3\xa7ant PCR d\'exsudat respiratori. Un estudi fet durant el per\xc3\xadode 2012-2013 en nens hospitalitzats, controls sans i nens amb infeccions respirat\xc3\xb2ries ambulat\xc3\xb2ries, va detectar el virus en un 2,5% dels nens hospitalitzats per patologia respirat\xc3\xb2ria (un total de 10/399), per\xc3\xb2 tamb\xc3\xa9 en una infecci\xc3\xb3 lleu i en un cas asimptom\xc3\xa0tic. Cap dels malalts requer\xc3\xad ingr\xc3\xa9s en UCIP i el quadre va caracteritzar-se per afectar a preescolars amb sibil\xc3\xa0ncies o crisis asm\xc3\xa0tiques d\'inici sobtat i de curta duraci\xc3\xb3, associades generalment a hip\xc3\xb2xia. La cl\xc3\xadnica d\'aquests pacients no fou diferent de la provocada per altres virasis, com ara la infecci\xc3\xb3 per rinovirus._NEWLINE_L\'any 2016 es van registrar casos d\'infecci\xc3\xb3 per una nova variant del virus, la B3, a Su\xc3\xa8cia (agost-setembre), Pa\xc3\xafsos Baixos (juny-juliol) i a It\xc3\xa0lia (juliol). _NEWLINE_S\'ha descrit que els casos ocorren al final de la temporada d\'enterovirus, que \xc3\xa9s t\xc3\xadpicament durant els mesos c\xc3\xa0lids, des de la primavera a la tardor (agost i setembre a l\'hemisferi nord)._NEWLINE_Alguns autors consideren les infeccions per enterovirus 68 com una malaltia reemergent. Les difer\xc3\xa8ncies entre els clades i subclades del virus detectades en cada brot s\xc3\xb3n grans i mostren la seva capacitat de canviar molecularment. Per exemple, a la Xina es registren les infeccions per EV-D68 des de 2006 i els casos, fins ara, han sigut espor\xc3\xa0dics i sense complicacions neurol\xc3\xb2giques. L\'an\xc3\xa0lisi de les seq\xc3\xbc\xc3\xa8ncies de 64 soques xineses del virus (56 obtingudes de biobancs del pa\xc3\xads i 8 a\xc3\xafllades de novo en mostres pedi\xc3\xa0triques recollides per confeccionar l\'estudi), mostra el canvi en el predomini dels genogrups circulants en el decurs dels darrers anys (genogrup A abans de 2013, cocirculaci\xc3\xb3 A i B entre 2011-2013 i domin\xc3\xa0ncia de les soques del genogrup B l\'any 2014), indicatiu d\'un gran dinamisme gen\xc3\xa8tic viral. A cap de les soques es varen detectar els polimorfismes associats a neurovirul\xc3\xa8ncia presents a les soques del brot dels EUA. En l\'Estat espanyol, es creu que aquest virus \xc3\xa9s un dels principals pat\xc3\xb2gens adquirits a la comunitat causants d\'insufici\xc3\xa8ncia respirat\xc3\xb2ria aguda pedi\xc3\xa0trica durant els mesos d\'estiu.\n_START_SECTION_\nFactors predisposants\n_START_PARAGRAPH_\nEls nens menors de 5 anys d\'edat i els nens amb asma semblen tenir un major risc de contraure la malaltia, tot i que la malaltia tamb\xc3\xa9 s\'ha detectat en adults amb asma i immunosupressi\xc3\xb3.\n_START_SECTION_\nMielitis fl\xc3\xa0ccida aguda (MFA)\n_START_PARAGRAPH_\nSe sospitava d\'aquest virus com a causa d\'una rara par\xc3\xa0lisi (par\xc3\xa0lisi fl\xc3\xa0ccida) semblant a la poliomielitis, at\xc3\xa8s que dos nens de Calif\xc3\xb2rnia que van donar positiu en les proves del virus tenien debilitat muscular o par\xc3\xa0lisi d\'una o m\xc3\xa9s extremitats que va arribar al pic de gravetat dins de les 48 hores de l\'aparici\xc3\xb3 dels primers s\xc3\xadmptomes i sent la recuperaci\xc3\xb3 de la funci\xc3\xb3 motora pobra als 6 mesos de seguiment. L\'octubre del 2014, el CDC estava investigant 10 casos de par\xc3\xa0lisi i/o disfunci\xc3\xb3 cranial a Colorado i a altres zones de tot el pa\xc3\xads, coincidint amb l\'augment de l\'activitat de l\'enterovirus D68. Fins al 23 d\'octubre es creia que el nombre real de casos detectats podria ser de 100 o m\xc3\xa9s._NEWLINE_A l\'estat de Colorado es varen diagnosticar 11 casos de MFA infantil durant el brot viral ocorregut entre l\'agost i l\'octubre de 2014._NEWLINE_L\'associaci\xc3\xb3 de infecci\xc3\xb3 per EV-D68 i MAF compleix els criteris de causalitat de Bradford Hill. Hist\xc3\xb2ricament, la incid\xc3\xa8ncia d\'infeccions per EV-D68 ha estat baixa, amb casos espor\xc3\xa0dics i petits brots de limitada gravetat. Es desconeix si el fet era conseq\xc3\xbc\xc3\xa8ncia d\'una infradiagnosi o veritablement la pres\xc3\xa8ncia global de la malaltia en la poblaci\xc3\xb3 era escassa, per\xc3\xb2 estudis actius de vigil\xc3\xa0ncia de les infeccions per enterovirus (Alemanya 2013-14, Hong Kong 2014, Fran\xc3\xa7a 2014 i Xina 2011-15) indiquen que l\'EV-D68 provocava rarament malalties d\'import\xc3\xa0ncia cl\xc3\xadnica en un passat recent. A partir de 2014, el nombre de brots ha augmentat i s\'ha observat un increment significatiu de complicacions greus, entre elles la MAF. Diversos trebals han demostrat que les soques a\xc3\xafllades en els darrers brots s\xc3\xb3n molt divergents de la soca descoberta al 1962, anomenada llavors virus Fermon._NEWLINE_La immunodepressi\xc3\xb3 afavoreix el desenvolupament d\'aquesta complicaci\xc3\xb3 neurol\xc3\xb2gica, sobretot si la infecci\xc3\xb3 pel EV-D68 afecta a malalts en tractament oncol\xc3\xb2gic o portadors de processos greus que alterin l\'efic\xc3\xa0cia del sistema immunitari._NEWLINE_S\'ha descrit la infecci\xc3\xb3 per aquest virus i MFA en malalts sotmesos a trasplantament de c\xc3\xa8l\xc2\xb7lules mare hematopo\xc3\xa8tiques al\xc2\xb7log\xc3\xa8nic. EV-D68 comparteix amb el poliovirus l\'afinitat per receptors propis de les c\xc3\xa8l\xc2\xb7lules mare pluripotents existents a la medul\xc2\xb7la \xc3\xb2ssia i es creu que es capa\xc3\xa7 d\'infectar i replicar-se en les l\xc3\xadnies cel\xc2\xb7lulars progenitores de l\'hematopoesi humana, provocant una marcada pancitop\xc3\xa8nia. En alguns casos, la transmissi\xc3\xb3 del virus es secund\xc3\xa0ria al trasplantament i la medicaci\xc3\xb3 immunosupressora afavoreix la replicaci\xc3\xb3/disseminaci\xc3\xb3 viral. _NEWLINE_Models experimentals en murins, fets per cient\xc3\xadfics nord-americans, demostren que la soca del EV-D68 del brot de 2014 t\xc3\xa9 un especial tropisme per les neurones motores de la medul\xc2\xb7la espinal. Els ratolins infectats presentaren par\xc3\xa0lisi i molt poca p\xc3\xa8rdua de les funcions sensorials. L\'ant\xc3\xadgen del virus es va trobar casi exclusivament a les banyes anteriors dels segments de medul\xc2\xb7la espinal corresponents a les extremitats paralitzades._NEWLINE_El virus rarament es detecta en el LCR hum\xc3\xa0 i les alteracions que s\'observen en ell sovint s\xc3\xb3n similars a les d\'una meningitis as\xc3\xa8ptica, per\xc3\xb2 s\'acostuma a trobar al rentat broncoalveolar i a l\'aspirat naso-far\xc3\xadngic. Les imatges radiol\xc3\xb2giques mostren alteracions a les promin\xc3\xa8ncies anteriors espinals i als nuclis del nervis motors del tronc de l\'enc\xc3\xa8fal. Alguns casos de MFA causats pel clade B3 de l\'EVD-68 han tingut una evoluci\xc3\xb3 favorable._NEWLINE_Es creu que la s\xc3\xadndrome de Hopkins (una forma particular de par\xc3\xa0lisi fl\xc3\xa0ccida aguda, descrita per primera vegada l\'any 1974, que nom\xc3\xa9s afecta les extremitats i que apareix en alguns nens despr\xc3\xa9s d\'una crisi asm\xc3\xa0tica) podria ser una de les conseq\xc3\xbc\xc3\xa8ncies immunes de la infecci\xc3\xb3 del tracte respiratori inferior per l\'enterovirus D68.\n_START_SECTION_\nDiagn\xc3\xb2stic\n_START_PARAGRAPH_\nEls CDC (Centers for Disease Control and Prevention) van crear un test de polimerasa en temps real per accelerar la detecci\xc3\xb3 d\'aquest virus en els pacients. Posteriorment, es va desenvolupar un equip comercial automatitzat de PCR multi-prop\xc3\xb2sit, dissenyat per la Universitat de Chicago, que facilit\xc3\xa0 el seu diagn\xc3\xb2stic i el d\'altres virus en mostres respirat\xc3\xb2ries._NEWLINE_Diversos especialistes creuen que \xc3\xa9s una infecci\xc3\xb3 infradiagnosticada, ja que molts centres encara no disposen de tests de detecci\xc3\xb3 amb prou capacitat per diferenciar clarament l\'EV-D68 d\'altres enterovirus. Tamb\xc3\xa9 s\'han descrit reaccions creuades entre l\'EV-D68 i alguns rinovirus._NEWLINE_Les recomanacions consensuades pels experts de la Societat Europea de Virologia Cl\xc3\xadnica (2018), inclouen l\'estandarditzaci\xc3\xb3 de la recollida de mostres en els casos de s\xc3\xa8psia neonatal amb manifestacions neurol\xc3\xb2giques per tal de descartar la infecci\xc3\xb3 pel virus, la pr\xc3\xa0ctica d\'an\xc3\xa0lisis de RT-PCR espec\xc3\xadfiques per detectar l\'EV-D68 r\xc3\xa0pidament i normes t\xc3\xa8cniques per a\xc3\xafllar-lo en cultius cel\xc2\xb7lulars._NEWLINE_Oficialment, es van diagnosticar cinc casos d\'infecci\xc3\xb3 per EV-D68 amb afectaci\xc3\xb3 neurol\xc3\xb2gica a la Uni\xc3\xb3 Europea durant l\'any 2016.\n_START_SECTION_\nTractament\n_START_PARAGRAPH_\nNo existeix un tractament espec\xc3\xadfic i no hi ha una vacuna, de manera que la malaltia ha de seguir el seu curs; el tractament es dirigeix a pal\xc2\xb7liar els s\xc3\xadmptomes (tractament simptom\xc3\xa0tic). La majoria de les persones es recuperen completament. No obstant aix\xc3\xb2, alguns necessiten ser hospitalitzats, i alguns han mort a conseq\xc3\xbc\xc3\xa8ncia del virus. Cinc casos de par\xc3\xa0lisi per l\'EV-68 van ser tractats sense \xc3\xa8xit amb esteroides, immunoglobulina intravenosa i/o intercanvi de plasma sanguini. El tractament no va tenir cap benefici evident i tampoc es va observar la recuperaci\xc3\xb3 de la funci\xc3\xb3 motora. Eventualment, s\'han registrat casos d\'afectaci\xc3\xb3 del SNC pel virus causants d\'encefalitis i mielomeningoencefalitis de conseq\xc3\xbc\xc3\xa8ncies funestes._NEWLINE_Una alta c\xc3\xa0rrega viral s\'associa a infeccions greus del tracte respiratori inferior en la poblaci\xc3\xb3 pedi\xc3\xa0trica que comporten l\'ingr\xc3\xa9s hospitalari dels malalts, la instauraci\xc3\xb3 de mesures de suport ventilatori en ells i un curs cl\xc3\xadnic complicat._NEWLINE_Un estudi del 2015 va suggerir que el f\xc3\xa0rmac antiviral pleconaril pot ser \xc3\xbatil per al tractament de l\'EV-D68._NEWLINE_Altres compostos antivirals (V-7404 i DAS181, entre d\'altres) estan en una fase preliminar (II) d\'assaig cl\xc3\xadnic in vitro. Alguns inhibidors d\'acci\xc3\xb3 directa dels enzims virals implicats en la replicaci\xc3\xb3 de l\'ADN de l\'EV-D68 semblen donar bons resultats experimentals, per\xc3\xb2 cap d\'ells ha estat aprovat per l\'\xc3\xbas terap\xc3\xa8utic._NEWLINE_Experiments in vivo amb determinades part\xc3\xadcules expressades pel llevat metil\xc3\xb2trof Pichia pastoris demostren que tenen la capacitat d\'induir la resposta immune de rosegadors infectats pel virus, la qual genera anticossos que protegeixen efica\xc3\xa7ment les seves cries contra dosis letals d\'EV-68. Els resultats representen una prova de concepte que indica la possibilitat de crear vacunes basades en aquest tipus de procediment. Ara per ara, en ratolins de laboratori lactants (els adults no s\xc3\xb3n susceptibles a la infecci\xc3\xb3 per l\'EV-68), els resultats preliminars d\'una vacuna candidata elaborada amb virus inactivats s\xc3\xb3n prometedors.\n_START_SECTION_\nPrevenci\xc3\xb3\n_START_PARAGRAPH_\nEls Centres per al Control i Prevenci\xc3\xb3 de Malalties (CDC) dels EUA recomana "evitar els que estan malalts." At\xc3\xa8s que el virus es transmet a trav\xc3\xa9s del contacte amb la saliva, el flegma o la femta, i la rentada de mans \xc3\xa9s molt important. Les persones malaltes poden intentar disminuir la propagaci\xc3\xb3 del virus amb mesures sanit\xc3\xa0ries b\xc3\xa0siques com cobrir-se el nas i la boca quan s\'esternuda o es tus. Altres mesures inclouen la neteja de superf\xc3\xadcies i de joguines._NEWLINE_Per als pacients hospitalitzats amb infecci\xc3\xb3 per l\'EV-D68, el CDC recomana precaucions basades en la transmissi\xc3\xb3, \xc3\xa9s a dir, les precaucions est\xc3\xa0ndard o precaucions de contacte, tal com es recomana per a tots els enterovirus, i eliminar tota possibilitat d\'esquitxos dels elements tranmissors.\n_START_SECTION_\nNeteja de l\'entorn sanitari\n_START_PARAGRAPH_\nSegons les indicacions dels CDC, les superf\xc3\xadcies dels centres sanitaris s\'han de netejar amb un desinfectant de grau hospitalari que porti una etiqueta de l\'EPA que l\'identifiqui com a apte per l\'eliminaci\xc3\xb3 de qualsevol dels diversos virus sense embolcall (per exemple, el norovirus, virus de la p\xc3\xb2lio, rinovirus).'